b'\n_START_ARTICLE_\nTuomas Pyrh\xc3\xb6nen\n_START_PARAGRAPH_\nTuomas Pyrh\xc3\xb6nen (s. 31. toukokuuta 1969 Lappeenranta), on suomalainen urkutaiteilija._NEWLINE_Nuoruutensa Lappeenrannassa viett\xc3\xa4nyt Tuomas Pyrh\xc3\xb6nen opiskeli vuosina 1988\xe2\x80\x931996 Sibelius-Akatemian kirkkomusiikin osastolla ja suoritti musiikin maisterin tutkinnon vuonna 1994 sek\xc3\xa4 urkujensoiton A-tutkinnon Kari Jussilan johdolla toukokuussa 1996. 1996\xe2\x80\x931998 h\xc3\xa4n opiskeli Stuttgartin valtiollisessa musiikin ja esitt\xc3\xa4vien taiteiden korkeakoulussa professori Ludger Lohmannin oppilaana ja suoritti taiteellisen loppututkinnon (K\xc3\xbcnstlerische Abschlusspr\xc3\xbcfung). T\xc3\xa4m\xc3\xa4n lis\xc3\xa4ksi h\xc3\xa4n on opiskellut urkuimprovisaatiota Anders Bondemanin johdolla Tukholmassa ja t\xc3\xa4ydent\xc3\xa4nyt opintojaan my\xc3\xb6s Alankomaissa, Italiassa ja Isossa\xe2\x80\x93Britanniassa._NEWLINE_Ensikonserttinsa h\xc3\xa4n soitti Helsingin Kallion kirkossa joulukuussa 1998. T\xc3\xa4m\xc3\xa4n j\xc3\xa4lkeen h\xc3\xa4n on konsertoinut laajasti niin kotimaassa kuin ulkomaillakin, esimerkkin\xc3\xa4 tammikuussa 2008 toteutettu laaja Ven\xc3\xa4j\xc3\xa4n-kiertue._NEWLINE_Tuomas Pyrh\xc3\xb6nen on nykyisin tunnettu erityisesti uudemman suomalaisen urkumusiikin ennakkoluulottomasta esiintuomisesta sek\xc3\xa4 orkesteri- ja pianoteosten urkusovituksista, mutta ei kuitenkaan ole unohtanut kantarepertuaariaan. H\xc3\xa4n on kantaesitt\xc3\xa4nyt useita teoksia sek\xc3\xa4 nauhoittanut Suomen Yleisradiolle lukuisia kertoja._NEWLINE_Helmikuusta 2002 l\xc3\xa4htien Tuomas Pyrh\xc3\xb6nen on toiminut Joensuun seurakunnan ylimm\xc3\xa4n asteen kirkkomuusikon virassa. H\xc3\xa4n on toiminut my\xc3\xb6s urkujensoiton opettajana Lappeenrannan musiikkiopistossa sek\xc3\xa4 sanomalehtien musiikkikriitikkona.'